ดีแทคกำไรพุ่ง78%
กำไรดีแทคไตรมาส2พุ่ง 78%จากช่วงเดียวกันปีก่อนเป็น 2,400 ล้านบาทพร้อมประกาศตั้งซีเอฟโอคนใหม่ปรับเป้ากระแสเงินสดทั้งปีจาก 1.6หมื่นล้านบาทเป็น1.7หมื่นล้านบาท
20 ก.ค. 2553

กำไรดีแทคไตรมาส2พุ่ง 78%จากช่วงเดียวกันปีก่อนเป็น 2,400 ล้านบาทพร้อมประกาศตั้งซีเอฟโอคนใหม่ปรับเป้ากระแสเงินสดทั้งปีจาก 1.6หมื่นล้านบาทเป็น1.7หมื่นล้านบาท
นายทอเร่ จอห์นเซ่น ประธานเจ้าหน้าที่บริหาร บมจ.โทเทิ่ล แอ็คเซ็ส คอมมูนิเคชั่น (ดีแทค) กล่าวว่า ผลประกอบการไตรมาสสองของปี 2553 มีกำไรสุทธิ 2,400ล้านบาท เพิ่มขึ้นจากช่วงเดียวกันของปีก่อนถึง 78%จาก รายได้รวมใน 1.75 หมื่นล้านบาท เพิ่มขึ้น 8.9% เมื่อเทียบกับไตรมาสเดียวกันของปีก่อน ทั้งที่ไตรมาสสองของปีนี้ มักจะเป็นไตรมาสที่ผลประกอบการอ่อนตัวลง โดยผลประกอบการที่ดีเนื่องมาจากรายได้ที่ปรับตัวเพิ่มขึ้น และการบริหารควบคุมค่าใช้จ่ายที่ทำมาอย่างต่อเนื่อง ทำให้อัตรากำไรก่อนหักดอกเบี้ย ภาษี ค่าเสื่อมราคา และค่าตัดจำหน่าย (EBITDA) ยังคงอยู่ที่ 34%
ทั้งนี้เนื่องจากผลประกอบการที่ดีในช่วงครึ่งแรกของปีนี้ จึงได้ปรับเป้ากระแสเงินสดสำหรับทั้งปีจาก 1.6 หมื่นล้านบาท ขึ้นเป็น 1.7 หมื่นล้านบาท
พร้อมกันนั้นได้ประกาศแต่งตั้ง นางวัณนา พรสินสิริรักษ์ ให้ดำรงตำแหน่งรองประธานเจ้าหน้าที่บริหารกลุ่มการเงินและบัญชี ต่อจาก นายทาเรีย บอก รองประธานเจ้าหน้าที่บริหารกลุ่มการเงินและบัญชีคนปัจจุบัน ซึ่งจะเดินทางไปรับตำแหน่งรองประธานเจ้าหน้าที่บริหารกลุ่มการเงินและบัญชีของ DiGi ซึ่งเป็นอีกหนึ่งในบริษัทที่เทเลนอร์ได้ร่วมลงทุนเพื่อให้บริการระบบโทรศัพท์เคลื่อนที่ในประเทศมาเลเซีย โดยเริ่มมีผลตั้งแต่วันที่ 1 สิงหาคม 2553 เป็นต้นไป